Enn er møguleiki at melda seg til ráðstevnu um ágang móti børnum Stóra ráðstevnan verður í Norðurlandahúsinum í døgunum 19. til 22. august 2018-08-10 10: 54 Tíðindaskriv Enn eru pláss eftir á stóru Norðurlendsku Ráðstevnuni,“ Barnsins besta: retorikkur ella veruleiki?” sum norðurlendski felagsskapurin Nordisk Forening mot barnemishandling og omsorgssvigt, NFBO, skipar fyri í Norðurlandahúsinum í døgunum 19. til 22. august. Mánadagin 13. august kl 12 er seinasta freist at melda til. Ráðstevnan vendir sær til øll, sum á ein ella annan hátt eru um, ella arbeiða við børnum og ungum, og teirra viðurskifti. Fyrilestrarnir eru á skandinaviskum og enskum og sunnudagin 19. august fer Kari Killén, sum av nógvum verður mett sum ein tann mætasta innan økið í Norðanlondum, at hava ein fyrilestur um tørvin av at hava eina tillagaða heildartilgongd til umsorganarsvíki og ágangi. Mánamorgunin setur Løgmaður ráðstevnuna, saman við Cecilie Kjellgren, forkvinna í NFBO og Kari Killén, sum eisini er ein av stovnarunum av NFBO. Mikudagin tekur landsstýriskvinnan í Almannamálum, Eyðgunn Samuelsen samanum ráðstevnuna og kunngjørt verður, hvar komandi ráðstevnan í 2020 verður hildin. Ráðstevnan skapar møguleika fyri at fáa innlit í nýggjastu granskingina og vitanina innan økið, umframt at møguligt verður hja ráðstevnuluttakarunum at samskifta um teirra royndir og vitan og skapa sambond tvørtur um landa- og fakmørk. Fyriskipararnir siga, at tey hava lagt ráðstevnuna soleiðis til rættis, at góðar umstøður verða til hetta, umframt at ein ráðstevnudøgurði verður mánakvøldið á Hotel Føroyum. Eisini eru fyriskipararnir takksom fyri, at Tórshavnar Kommuna hevur bjóðað øllum ráðstevnuluttakarunum til eina móttøku í Norðurlandahúsinum týsdagin. Kostnaður fyri alla ráðstevnuna er 3.500, -fyri limir í NFBO (3.700, -fyri tey, ið ikki eru limir) og 1.500, -fyri lesandi.